Eksterne kommentarer: Dette er en debattartikkel. Analyse og standpunkt er skribentens egen.

Hei, denne artikkelen er over ett år gammel og kan inneholde utdatert informasjon

Husk:

De store klimatiltakene er for dyre og drastiske. Resten er for små og ubetydelige.

Klimaaktivister som endrer sin egen livsstil er posører, de som oppfordrer andre til å endre livsstil er moralister, og de som ønsker systemendring er fundamentalister.

Ingen burde gjøre noenting før alle land gjør noe, og dessuten bør Norge få fritak fra den dugnaden, fordi vi er så få i dette landet.

Norsk olje er verdens reneste, dessuten har de for mange kullkraftverk i Kina, der ipadene og klærne og PC-ene våre kommer fra.

Vi bør ikke lytte til unge jenter, og i alle fall ikke til alle forskerne hun siterer, for de er alle kjøpt og betalt.

Miljøvernere bør ikke vise følelser, men de bør heller ikke skremme oss med fakta. Barna må slutte å si ting som skremmer oss voksne. Det kan nemlig være skremmende for barna våre.

Miljøvernere bør snakke lavere, være mer konstruktive, gå på skolen, anerkjenne fossilindustriens behov. De må vise hvordan vår politikk kan gjennomføres på en måte som både Karl-Eirik Schjøtt Pedersen, Fagforbundet Industri Energi, Bjørn Kjos og sjefen i BMW kan gi tommel opp til.

Klimapolitikken er alltid umulig, og klimaaktivister gjør alltid ting feil. I følge dem som aldri løfter en finger selv